เมื่อถูกเลิกจ้างกะทันหัน ทำอย่างไรดี?
โดย...พูม ชินโชติกร stock2morrow
28 มิ.ย. 2560

โดย...พูม ชินโชติกร stock2morrow
นี่คืออีกหนึ่งในคำถามที่ผมถูกถามมามากมาย เพราะใครๆ ก็รู้ว่าการทำงานประจำมันก็ไม่ได้มั่นคงหรอกนะ ถ้าวันใดที่ถูกไล่ออกก็จบเลย พอเห็นคำถามนี้ ประกอบกับที่ตอนนี้ผมอยู่ที่ญี่ปุ่น มันทำให้ผมนึกถึงทฤษฎีระดับอะดรีนาลิน 3 ขั้นในการทำงาน 
ผมได้วิธีคิดนี้จากญี่ปุ่นที่ถ่ายทอดมาตอนทำงานประจำ มันจะช่วยคุณให้รอดพ้นหรือเอาตัวรอดจากการถูกเลิกจ้างกะทันหันได้ครับ
ทำไมต้องอะดรีนาลิน 3 ขั้นน่ะหรือครับ? เพราะว่ามีงานวิจัยที่บอกว่าคนที่จะเชี่ยวชาญอะไรได้ก็คือคนที่ฝึกซ้ำๆ ติดต่อกัน 1 หมื่นชั่วโมง ช่วง 3 ปีแรกของการทำงานจะได้เวลาทำงานที่มุ่งความสามารถเฉพาะทางจนเชี่ยวชาญงานนั้นๆ หลังจากปีที่ 3 ก็คือการกรอเทปม้วนเดิมซ้ำๆ ไปมา บริษัทชอบอยู่แล้วที่จะมีพนักงานที่เชี่ยวชาญเฉพาะทาง แต่ถ้าวันใดวันหนึ่งบริษัทเลิกจ้างกะทันหันล่ะ หายนะมันก็ตกกับพนักงานที่ทำเป็นอยู่อย่างเดียวน่ะสิ
อย่างตอนช่วงที่ผ่านมามีเรื่องของวิศวกรขุดเจาะน้ำมันที่ได้รับแพ็กเกจให้สมัครใจลาออกกันไปมากมาย เพราะราคาน้ำมันที่ลงมามาก ก็เลยทำให้โรงงานผลิตน้ำมันต้องลดค่าใช้จ่าย
หลายๆ คนบอกว่า ถ้าจะไปสมัครงานบริษัทใหม่ เขาก็อยากได้คุณสมบัติที่ตรงกับงานตำแหน่งใหม่นั้น แล้วลองวิศวกรขุดเจาะน้ำมันมาสมัครงานใหม่สิ มันเฉพาะทางเกินไป ผลคือตกงานและหางานใหม่ไม่ได้เลย
ชีวิตผมไม่เคยทำงานเฉพาะทางเกิน 3 ปี ตลอด 11 ปีที่ทำงานมา ผมเปลี่ยนสายงานหลากหลายทุกๆ 3 ปี ทั้งในบริษัทเดียวกันหรือย้ายงาน เพราะผมไม่ต้องการรู้แค่ไม่กี่อย่าง “ไม่ต้องการเอาชีวิตไปเสี่ยงกับงานเดียว !!!”